**Nota informativă la proiectul hotărîrii de Guvern**

**pentru modificarea Hotărîrii de Guvern nr. 1115/2016 cu privire la unele măsuri de prevenire a introducerii pestei porcine africane**

***1. Denumirea autorului şi, după caz a participanţilor la elaborarea proiectului***

Proiectul este elaborat și promovat de Ministerul Agriculturii, Dezvoltării Regionale și Mediului.

***2. Condiţiile ce au impus elaborarea proiectului actului normativ şi finalităţile urmărite***

Lipsa de precipitaţii în perioada de toamnă-iarnă şi primăvară timpurie, și rezerva minimă de umezeală productivă în stratul de sol 0 - 100 cm au dus la compromiterea semănăturilor de toamnă în măsură de 25% în regiunea de Nord, până la 60 - 100% în regiunile de Centru şi Sud a ţării.

Din cele 303 mii ha de semănături examinate (şi documentate prin acte de constatare) de către comisiile speciale locale, 259 mii ha s-au dovedit a fi afectate, astfel sa compromis semnificativ recolta de cereale de prima și a doua grupă (porumb 600 mii tone fiind necesar 1 milion 350 mii tone, ovăz 78,2 mii tone fiind necesar 90 mii tone), care servesc drept bază furajeră pentru sectorul zootehnic.

În vederea asigurării sectorului avicol, bovin, ovin și suin cu materie primă pentru furaje, furaje combinate, furaje complementare, preamestecuri, evitării diminuării șeptelului de animale și a creșterii costurilor de producere, este necesară ridicarea restricțiilor la importul acestora din Ucraina.

Astfel, se va garanta accesul permanent al populației la produse alimentare suficiente și calitative de origine animală și vegetală, și se va consolidarea securitatea alimentară națională.

***3. Descrierea gradului de compatibilitate, pentru proiectele care au ca scop armonizarea legislaţiei naţionale cu legislaţia Uniunii Europene***

Prezentul proiect nu transpune acte ale Uniunii Europene în legislaţia naţională.

***4. Principalele prevederi ale proiectului şi evidenţierea elementelor noi***

Prin prezentul proiect de Hotărîre de Guvern se propune abrogarea interdicției de import din Ucraina a materiei prime pentru furaje, furajelor combinate, furajelor complementare, preamestecurilor şi furajelor complete.

***5. Fundamentarea economico-financiară***

Implementarea prevederilor proiectului nu presupune cheltuieli suplimentare din bugetul de stat.

***6. Modul de încorporare a actului în cadrul normativ în vigoare***

Proiectul dat se află în concordanţă cu legislaţia națională privind domeniul sanitar veterinar şi siguranţa alimentelor.

***7. Avizarea şi consultarea publică a proiectului***

Proiectul va fi supus avizării şi consultării publice conform art. 32 din Legea 100/2017 cu privire la actele normative.

***8.Constatările expertizei anticorupție***

Proiectul va fi supus expertizei anticorupţie conform art. 35 din Legea 100/2017.

***9.Constatările expertizei de compatibilitate***

Prezentul proiect nu conține norme privind armonizarea legislației naționale cu legislația Uniunii Europene.

***10.Constatările expertizei juridice***

Proiectul va fi supus expertizei juridice conform art. 37 din Legea 100/2017.

**Ministru Ion PERJU**